Raadop met reën van roet | George Herald
Raadop met reën van roet
Thursday, 15 November 2012, 10:00
Pikswart rook word veroorsaak wanneer bande onwettig op meentgrond naby die vullisterrein verbrand word. Foto verskaf
GEORGE NUUS - Bande wat onwettig naby die George-vullisterrein verbrand word, het inwoners van die nabygeleë Groeneweidepark en Dellvillepark asook kleinhoewebewoners wes van die vullisterrein raadop.
Die swart roet wat dit veroorsaak kom te lande op dakke en in tuine en inwoners asem dit in. "Dit is 'n pikswart laag, amper soos teer, wat in jou tuin kom lê en 'n mens trap dit in die huis in. Dit is oral en is 'n uiters groot gesondheidsrisiko," kla 'n inwoner wat verkies om anoniem te bly.
Hy sê onwettige storting van bande vind naby die stortingsterrein plaas. Die situasie word vererger deurdat 'n werker by die toegangshek van die vullisterrein blykbaar mense wat bande wil kom aflaai goedsmoeds na hierdie stortingsplek toe verwys.
Die klaer het onlangs as 'n "toets" met bande agterop sy bakkie die hekwag van die vullisterrein genader. Dié het hom goedsmoeds 'n paadjie beduie wat deur Groeneweidepark loop en lei tot by die plek waar die bande se verbranding gewoonlik plaasvind.
"Dit is onwettig, maar dit lyk my dit is presies wat gebeur. Dit help nie juis as die vullisterrein se hekwag sulke instruksies gee nie. Hierdie probleem kom nou al jare aan en ons is raadop," het die klaer gesê.
Mnr. André Smith, direkteur van omgewingsake, het bevestig dat onwettige storting en verbranding plaasvind op meentgrond naby die vullisterrein. Weens die herhalende probleem is 'n werker onlangs daar gestasioneer om storting te voorkom, maar hy is slegs bedags aan diens.
Volgens Smith word die brandweer dadelik ontbied sodra so 'n brand by die munisipaliteit aangemeld word. Die polisie is ook al verskeie kere na die toneel ontbied, maar die oortreders laat spaander sodra enige voertuie nader kom. "Die terrein is onherbergsaam en mense moet te voet gevolg word, wat dit moeilik maak om hulle aan te keer. Die polisie het ook nie die mannekrag om dit elke dag te patrolleer nie.
Die meentgrond is wel omhein, maar met 'n gewone veeheining waaroor 'n mens maklik kan klim. Dit strek tot by die Olympia Skool in Pacaltsdorp," het hy gesê. Hy het onderneem om die kwessie van die hekwag by die vullisterrein met die betrokke sekuriteitsfirma op te neem.
• Waste tyres that are burned illegally on municipal land near the George refuse terrain have residents of the surrounding suburbs and smallholdings at their wits' end. The black soot emitted causes extensive pollution and poses a serious health risk. The George Municipality's environmental affairs department has put measures in place in an effort to curb these illegal activities, but the culprits have not been deterred.